मगर राष्ट्रीय मीडिया में बुद्धदेव के विरुद्ध कोई निंदा-अभियान नहीं दिखता। संभवतः सेक्यूलर-वामपंथी मीडिया प. बंगाल के कंकालकांड को दबाना चाहता है। अन्यथा, गुजरात के पूर्व मंत्री अमित शाह या कांची शंकराचार्य की गिरफ्तारी से प. बंगाल की तुलना कीजिए। कांग्रेस नेता मानस भूनिया ने गृह मंत्रालय के आकंड़ों से 1997 से लेकर 2004 के बीच पश्चिम बंगाल में 20,000 राजनीतिक हत्याएं होने की बात कही है। जबकि पार्टी ऑबजर्वर की हैसियत से कांग्रेस नेता सलमान खुर्शीद ने वहाँ 9,000 हत्याएं हुई बताई थी। किन्तु क्या कभी राष्ट्रीय मीडिया या राजनीति में इस भीषण स्थिति पर कोई आक्रोश-अभियान चला? इस के विपरीत संदेह या आरोप मात्र से अमित शाह और शंकराचार्य पर कोलतार पोता जाता रहा है! तब मार्क्सवादी मंत्रियों और सासंदों पर सामूहिक हत्याओं के आरोप और स्वयं बुद्धदेव द्वारा अपरोक्ष स्वीकारोक्ति के बाद भी राष्ट्रीय मीडिया मौन कैसे है?